Paso del Descendimiento de la Cruz: representa la baixata d'a cruz de Chesús dezaga d'a suya muerte. Ye una d'as esculturas mas importants d'o sieglo XIX en Aragón. Estió a chermandat d'a Sangre de Cristo a que mandó fer o conchunto escultorico, ya que os anteriors pasos que ista teneba fuoron destruitos en a Guerra d'a Independencia espanyola, quan os franceses bombardioron o convento de Sant Francisco o 10 de febrero de 1809 a on teneba a seu a chermandat. O escultor esleito estió José Alegre por un pre de ueitomil reyals de bellón, mil reyals por cada una d'as feguras que forman a obra en o suyo primer boceto. As quatro primeras feguras yeran rematatas o 4 de mayo de 1848: Cristo, un chóven sobre a Cruz, un hombre viello sobre a Cruz y Sant Chuan, por o que le se pagó a lo escultor quatromil reyals. As siguients feguras que se facioron estioron Nicodemo y dimpués a Virchen María y Santa María Malena. A la fin o 8 de mayo de 1851 li se perpagó por a sietena y zaguera fegura que fació lo escultor. L'autor s'ispiró en a obra de Rubens que bi ha en a seu d'Anvers. O conchunto final ye formato por dos grupos, estando a cruz l'eixe central. En o primero bi ye un hombre alto, talment Longinus seguntes os evanchelios apocrifos, en l'atro brazo d'a cruz Chusé d'Arimatia, Chesús en a cruz y abaixo Nicodemo y Sant Chuan. D'atra mán i son a Virchen y María Madalena formando o segundo grupo escultorico. En 1940 a Real Congregación de Nuestra Señora y Sant Luis Gonzaga s'encarga d'iste paso, que yera propiedat d'a Sangre de Cristo, creyando-se a cofadría como filial d'a dita chermandat. En 1944 o paso estió restaurato por os chermanos Albareda.